Diari Oficial de la Generalitat Valenciana


Sumari del DOGV 7885, del 30-09-2016 (2016/7381)

RESOLUCIÓ de 12 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 438/00-AIA Villena.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7885

Data del DOGV
:   30-09-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7381


Data del document
:   12-09-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 12 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 438/00-AIA Villena. [2016/7381]  
De conformitat amb l'article 47.3 de la Llei 21/2013, de 9 de desembre, d'avaluació ambiental, per qual s'estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Comunitat Valenciana l'informe d'impacte ambiental corresponent a l'expedient 438/00-AIA Villena.  
  
  
«Informe d'impacte ambiental  
Expedient: 438-2000-AIA.  
Títol: Conducció general del marge dret del riu Vinalopó. Tram Villena-Salinas (Alacant).  
Promotor: Servei de Regadius de la Conselleria de Medi Ambient, Canvi Climàtic i Desenvolupament Rural.  
Òrgan substantiu: Conselleria de Medi Ambient, Canvi Climàtic i Desenvolupament Rural.  
Localització: Villena (Alacant).  
  
Antecedents  
El 10 d'abril de 2001, la Direcció General de Planificació i Gestió del Medi emet una declaració d'impacte ambiental amb caràcter favorable del projecte de la conducció general del marge dret del riu Vinalopó.  
  
El 2 de juny de 2016 té entrada en el Servei d'Avaluació d'Impacte Ambiental documentació sobre la modificació del projecte a l'efecte de la valoració ambiental.  
A l'efecte del procediment d'avaluació d'impacte ambiental, les obres proposades es consideren una modificació del projecte i, en aquest cas, és d'aplicació l'article 7 de la Llei 21/2013, que indica que serà objecte d'avaluació d'impacte ambiental simplificada qualsevol modificació dels projectes compresos en els annexos I i II ja executats o en procés d'execució quan la magnitud d'aquests no abaste els llindars establits en l'annex I i aquestes modificacions puguen causar efectes significatius sobre el medi ambient.  
En compliment de la Llei 21/2013, es realitza l'anàlisi següent:  
Descripció del projecte.  
L'objecte del projecte és la construcció d'una xemeneia d'equilibri per a la conducció (ja executada) que distribueix les aigües del transvasament Xúquer-Vinalopó (posttransvasament marge dret) a les entitats de reg existents en el marge dret del Vinalopó.  
S'han tingut en compte les alternatives següents:  
- Alternativa 0: no execució del projecte. Els transitoris hidràulics provocats pel funcionament de les vàlvules del Toscar posen en perill la conducció construïda, per tant és imprescindible la modificació del projecte.  
L'alternativa 0 suposaria una probable ruptura de la conducció que hauria de ser reparada i causaria elevats impactes econòmics i ambientals, per això es descarta aquesta alternativa.  
- Alternativa 1: habilitació de dispositius que puguen evitar el colp d'ariet (vàlvules). Atesa la longitud de la canonada, la solució no seria efectiva.  
- Alternativa 2: construcció de torre piezomètrica o xemeneia d'equilibri: és l'única solució possible des del punt de vista tècnic.  
Per a l'alternativa triada, el projecte consistirà en la realització d'una canonada d'equilibri o canonada telescòpica de diàmetre nominal de 1.000 a 1.400 mm que partirà de la canonada del posttransvasament que discorre pel Collado de Salinas. El punt més alt del Collado s'aprofitarà per a ubicar l'inici de la xemeneia d'equilibri i dirigir-la cap a la lloma situada en el punt de coordenades UTM 684414/4269217 DATUM30, ETRS89 per la línia de màxim pendent.  
Les conduccions que formaran la xemeneia seran d'acer i discorrerà 150 metres soterrada fins al punt de cota 580 metres en la lloma descrita on s'elevarà 6 metres per damunt de la cota del terreny.  
Els diàmetres de la conducció soterrada seran de 1.000 mm en els primers 68,75 metres i 1.400 mm en els següents 87,70 metres.  
L'amplària de la rasa serà de 2,40 metres en la base, l'alçària serà com a mínim d'1 metre i els talussos interiors seran de 1H/5V.  
En la cota 580 es disposarà una canonada-depòsit de diàmetre nominal 2.200 mm, vertical de 6 metres d'alçària. Per a això, caldrà realitzar una explanació del terreny.  
La longitud total de la xemeneia d'equilibri serà de 156 metres.  
Per a l'execució del projecte serà necessari executar una plataforma de 16 metres d'amplària des d'on es realitzaran-les rases projectades. Per a l'excavació de la rasa es requereix una amplària de 4 metres i disposar a un costat i a l'altre d'1 metre de longitud com a distància de seguretat. La resta de superfície s'emprarà com a pista per al trànsit de maquinària i per a l'aplec de materials.  
La maquinària emprada serà maquinària de cadenes de gran tonatge que permetrà l'execució de treballs en terrenys amb pendents.  
Una vegada acabats els treballs es rebliran les rases i s'estendrà de terra vegetal, s'efectuarà una compactació i s'aportarà de la resta de material excavat.  
  
Afeccions ambientals:  
Les obres es realitzaran en l'àmbit de sòl no urbanitzable, en sòl forestal comú segons el pla d'acció territorial forestal (PATFOR) on discorre la Cañada Real de Almansa al Collado de Salinas. L'àmbit està inclòs dins del pla de recuperació del Fartet (Conca Alta del Vinalopó).  
  
L'element més característic de la zona afectada pel projecte són els afloraments de materials del triàsic superior amb presència de guixos blancs i rojos alternat amb dolomies i capes d'argiles grises on destaca una vegetació herbàcia en què es troben espècies com el Sedum sediforme, Brachypodium retusum, Stipa tenacissima, Rosmarinus officinalis, Thymus vulgaris i altres. Encara que en el moment de la prospecció no s'han localitzat, és possible l'aparició d'espècies com ara Gypsophila struthium, Teucrium libanitis, Helianthemum squamatum i Ononis tridentata.  
Quant a la fauna, les espècies més interessants que poden estar presents en l'àrea des del punt de vista de la conservació són les espècies prioritàries Aquila fasciata, Calandrella brachydactyla i Galerida theklae.  
Els espais protegits més pròxims a l'àrea d'actuació són els espais de la Xarxa Natura 0288 RRI/ZEPA Serra de Salinas que se situaran a uns 1.000 metres de la zona d'obres.  
En l'àrea d'actuació no es localitzen hàbitats prioritaris. Si bé la presència de guixos a la zona aconsella estudiar amb major índex de detall la zona per a descartar la presència d'hàbitats prioritaris lligats a àmbits salins.  
El paisatge de l'àrea d'actuació presenta una qualitat mitjana-baixa, ja que es tracta d'una àrea on alternen els espartars i les zones de matoll amb cultius tradicionals de secà on no s'observen recursos paisatgístics.  
  
La conducció afectarà parcialment la via pecuària Cañada Real de Almansa al Collado de Salinas, per tant s'ha de sol·licitar el permís d'ocupació corresponent.  
No s'han localitzat en la zona elements integrants del patrimoni cultural valencià, per tant, no s'espera cap afecció.  
  
Informes sectorials:  
El 23 de juny de 2016 el Servei de Vida Silvestre emet l'informe següent:  
«[?] s'ha consultat el Banc de Dades de Biodiversitat de la Comunitat Valenciana (BDBCV) quant a espècies prioritàries [?] i no es localitzen espècies prioritàries que es puguen veure afectades significativament [?]».  
«[?] No s'ha cartografiat a la zona en qüestió cap dels hàbitats protegits per l'article 19 del Decret 70/2009, de 22 de maig, del Consell, pel qual es crea i regula el Catàleg Valencià d'Espècies de Flora Amenaçades i s'hi regulen mesures addicionals de conservació.  
  
Aquest territori està pròxim als que a la zona tenen una vocació ecològica cap a formacions de guix, no obstant això, a la zona d'actuació la presència d'espècies gipsòfiles és molt escassa, per la qual cosa no cal adoptar mesures especials de conservació».  
  
Anàlisi del projecte segons els criteris de l'annex III:  
1. Característiques del projecte: el projecte no és d'elevada magnitud en relació amb la seua dimensió segons la descripció realitzada.  
En relació amb la generació de contaminació, durant l'execució del projecte es produiran emissions de gasos contaminants pel funcionament dels motors de combustió interna. Durant la fase d'explotació de la infraestructura no es produiran gasos d'efecte d'hivernacle, excepte en el cas que siga necessari efectuar reparacions i en aquest cas la maquinària d'obres produiran emissions.  
  
El compliment de la normativa en matèria d'inspecció de vehicles garanteix que les emissions a l'atmosfera estiguen dins dels nivells permesos i no s'esperen efectes significatius sobre el medi ambient.  
  
El projecte no produeix cap tipus d'abocament a llit o litoral.  
Respecte a la generació de residus, durant la fase de funcionament el projecte no produeix cap tipus de residu; durant la fase de construcció els residus que es produiran seran els propis d'un projecte d'obra d'infraestructura hidràulica que consistiran sobretot en inerts.  
  
Tal com estableix l'actual legislació en matèria de residus, juntament amb el projecte d'obra s'ha de redactar un estudi de gestió de residus de construcció i demolició que ha de contindre mesures com ara la creació de punts nets per a l'emmagatzemament de residus, impermeabilització de les zones on s'ha d'ubicar la maquinària i on s'emmagatzemen els residus perillosos, emmagatzemament de residus perillosos en bidons estancs, neteja de depòsits de formigó en zona impermeabilitzada per a la posterior retirada a abocador autoritzat. Els residus orgànics s'arreplegaran en un contenidor i es traslladaran a l'abocador.  
Les mesures que s'han d'habilitar suposaran la retirada del medi dels residus que es produïsquen sense posar en perill el medi ambient i es limitaran a la fase d'obres, per la qual cosa és improbable que el projecte genere impactes significatius sobre el medi ambient.  
  
A causa de l'escassa longitud de la xemeneia a construir, no es considera que es faça un excessiu ús de recursos naturals. La utilització del recurs sòl serà puntual i, una vegada finalitzades les obres, la restauració permetrà que es donen tots els processos naturals amb normalitat.  
  
En l'àmbit de l'actuació s'afectarà la vegetació i pot ser afectada la fauna. La zona d'obres es jalonarà per a evitar danys innecessaris a la vegetació.  
2. Ubicació del projecte: el projecte no afectarà directament espais protegits Xarxa Natural 2000 ni altres espais naturals protegits. Els espais protegits de la Xarxa Natura 2000 se situen aproximadament a 1 km de la zona d'obres. No es preveuen efectes directes o indirectes sobre aquests espais.  
El projecte es desenvoluparà en part sobre terreny forestal sobre el qual hauran d'aplicar-se mesures de prevenció en els termes d'aquest informe d'impacte ambiental.  
3. Característiques del potencial impacte: els impactes generats seran puntuals, es limitaran a la zona d'obres i en principi es limitaran a la fase d'obres. Sempre que es complisquen adequadament les mesures de restauració proposades i les que s'especifiquen en els condicionants ambientals d'aquest informe no s'espera que es generen impactes ambientals significatius.  
Finalment i en matèria de biodiversitat, cal indicar que d'acord amb l'informe en matèria de biodiversitat, si bé en l'àmbit del projecte es localitzen tres espècies prioritàries, no s'esperen afeccions significatives sobre aquestes segons el que s'indicarà a continuació.  
Una de les espècies prioritàries és el Aquila fasciata sobre la qual existirà una afecció no significativa al seu espai vital i únicament en la fase d'obres. Quan s'acaben les obres la zona tornarà a la seua normalitat, per tant no es preveu cap efecte significatiu sobre l'espècie protegida.  
Les altres dues espècies són Calandrella brachydactyla i Galerida theklae, espècies que nidifiquen en el sòl i per això difícils de localitzar. Per això i a fi de no afectar la nidificació i únicament com mitjà preventiu, s'habilitarà un calendari d'obres.  
Respecte al pla de recuperació del fartet, el projecte no afecta llacunes interiors que formen o puguen formar part del seu hàbitat, per tant, no hi ha cap afecció.  
En relació amb l'afecció al patrimoni cultural, encara que en un principi no s'ha detectat cap jaciment que puga ser afectat per l'actuació, a causa de la riquesa del municipi en jaciments situats en zones altes dels pujols o llomes del municipi, com a mesura de prevenció, s'haurà d'obtindre informe favorable del departament competent en matèria de cultura.  
Quant a la realització de les obres en els terrenys de la lloma del Collado de Salinas, els efectes seran puntuals i no afectaran significativament elements de medi natural. Així, es consideren adequades les mesures de restauració proposades si bé, atenent les particularitats de les comarques del sud d'Alacant, es considera necessari, com a mesura preventiva, incidir en les mesures de restauració.  
  
Consideracions jurídiques  
1. El projecte examinat constitueix un dels casos en què resulta preceptiva l'avaluació d'impacte ambiental simplificada, abans de la resolució administrativa que s'adopte per a l'aprovació definitiva d'aquell, d'acord amb l'article 7 de la Llei 21/2013, de 9 de desembre, d'Avaluació Ambiental.  
2. En l'expedient s'han observat els tràmits previstos en la secció segona de la Llei 21/2013, de 9 de desembre, d'Avaluació Ambiental i la resta de disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i Avaluació Ambiental la competència sobre avaluació ambiental estratègica i de projectes.  
  
Segons el que s'ha exposat, es resol:  
  
Primer  
No sotmetre la modificació del Projecte de la Conducció del Marge Dret del Vinalopó. Tram Villena-Salines, al terme municipal de Villena, a avaluació d'impacte ambiental ordinària, segons el contingut d'aquesta resolució, atés que es considera que amb el compliment dels condicionants de l'apartat segon d'aquesta resolució el projecte no causarà impactes ambientals significatius.  
  
Segon  
La modificació del projecte es durà a terme d'acord amb l'estudi d'impacte ambiental i amb l'adopció dels condicionants següents:  
  
1. S'ha d'obtindre informe favorable de l'òrgan competent en matèria de cultura a fi de descartar la presència de jaciments o proposar les mesures preventives que calga adoptar, respectant en qualsevol cas els preceptes continguts en la Llei 4/1998, del Patrimoni Cultural Valencià.  
  
2. Les obres s'han d'executar fora del període comprés entre març i juny.  
3. S'ha d'incloure en el projecte i s'ha de respectar el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants aprovats pel Decret 7/2004, de 23 de gener, del Consell de la Generalitat.  
4. Quan acaben les obres s'ha de restaurar la zona afectada, i deixar superfícies rugoses propícies per a la retenció d'aigua i on es puga assentar la vegetació. S'ha de promoure la implantació de la vegetació per mitjà d'hidrosembra amb espècies vegetals en què predomine l'espècie Stipa tenacissima.  
En el cas que a la finalització de les obres el terreny es mostre inestable des del punt de vista de l'erosió, haurà de complementar-se la restauració per mitjà de biorrollos, feixines o algun mètode de semblants efectes que reduïsquen la velocitat d'escolament de l'aigua.  
5. S'ha de realitzar una vigilància de 5 anys de la zona afectada. Qualsevol degradació important de l'àrea haurà de comportar la realització d'una nova restauració basada en tècniques que tinguen en compte l'adequada gestió dels escolaments i l'adequació morfològica del terreny.  
6. En l'àmbit de la zona d'afecció de la conducció del posttransvasament, ha de realitzar-se la restauració d'acord amb l'apartat 7 de la declaració d'impacte ambiental de 10 d'abril de 2001.  
  
Tercer  
L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa i judicial davant de l'acte pel qual s'autoritza la modificació del projecte.  
  
  
Quart  
Publicar aquest informe d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 47.3 de la Llei 21/2013, de 9 de desembre, d'Avaluació Ambiental.  
La regulació de la vigència d'aquest informe d'impacte ambiental serà l'establida en l'article 47 de l'esmentada Llei 21/2013.  
  
València, 6 de juliol de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 12 de setembre de 2016.- El director general de Medi Natural i d'Avaluació Ambiental: Antoni Marzo i Pastor.